**ލީގަލް އެއިޑް ކޮންސަލްޓަންސީގެ ޓަރމްސް އޮފް ރިފަރެންސް**

**(އެޓަރނީ ޖެނެރަލްގެ އޮފީހުގެ ނަންބަރު (IUL)32-A2-PR/1/2025/7 އިޢުލާނާ ގުޅޭ)**

ދައުލަތުގެ ފަރާތުން ޤާނޫނީ ވަކީލެއްގެ އެހީތެރިކަމަށް އެދި ހުށަހަޅާ ފަރާތްތަކުގެ ތެރެއިން، ޝަރުޠު ފުރިހަމަވާ ފަރާތްތަކަށް ޤާނޫނީ އެހީތެރިކަން ފޯރުކޮށްދިނުމަށްޓަކައި، ލީގަލް އެއިޑް ކޮންސަލްޓަންޓުންގެ ގޮތުގައި މަސައްކަތްކުރާނެ 6 (ހައެއް) ޤާނޫނީ ވަކީލުން ޢައްޔަނުކުރުމަށް އެޓަރނީ ޖެނެރަލްގެ އޮފީހުން ބޭނުންވެއެވެ. މިގޮތުން މި މަސައްކަތަށް ޢައްޔަނުކުރެވޭ ޤާނޫނީ ވަކީލުން ލީގަލް އެއިޑްގެ ޚިދުމަތް 2 (ދޭއް) އަހަރު ދުވަހުގެ މުއްދަތަކަށް ދޭންޖެހޭނެއެވެ. މި ކޮންސަލްޓަންސީއާބެހޭ އިތުރު ތަފްޞީލް ތިރީގައި އެވަނީއެވެ.

|  |  |
| --- | --- |
| **ބޭނުންވާ އަދަދު:** | 6 (ހައެއް) ޤާނޫނީ ވަކީލުން |
| **މުއްދަތު:** | 2 (ދޭއް) އަހަރު ދުވަސް |
| **އުޖޫރަ (މަހަކަށް):** | 25,000/-ރ (ފަންސަވީސް ހާސް ރުފިޔާ) |
| **މަސައްކަތްކުރަންޖެހޭ ވަގުތު:** | ލީގަލް އެއިޑްގެ މައްސަލަތަކުގައި ހާޟިރުވާންޖެހޭ ގަޑިތަކުގައި ހާޟިރުވާންޖެހޭ ތަންތަނަށް ހާޟިރުވުމާއި، މައްސަލަތަކާ ގުޅިގެން ކުރަންޖެހޭ މަސައްކަތްތައް އެކަމެއް ކުރުމަށް ކަނޑައަޅާފައިވާ ވަގުތުތަކުގައި ކުރުން.  |

**ފެންވަރު ނުވަތަ ޝަރުޠުތައް:**

* ޤާނޫނީ ރޮނގުން ނުވަތަ ޤާނޫނާއި ޝަރީޢާގެ ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑު ލެވެލް 7 ނުވަތަ 8 ސަނަދެއް ޙާޞިލްކޮށްފައިވުން؛ އަދި
* ދިވެހިރާއްޖޭގައި ޤާނޫނީ ވަކީލެއްގެ ޙައިޞިއްޔަތުން މަސައްކަތްކުރުމުގެ ހުއްދަ އޮތުން؛ އަދި
* ޖިނާއީ މައްސަލަތައް ބައްލަވާ މެޖިސްޓްރޭޓް ކޯޓުތަކާއި ސުޕީރިއަރ ކޯޓުތަކުގެ އިތުރުން، ދިވެހިރާއްޖޭގެ ހައިކޯޓުގައި ވަކާލާތު ކުރުމުގެ ހުއްދަ އޮތުން.

**ކުރަންޖެހޭ މައިގަނޑު މަސައްކަތާބެހޭ މަޢުލޫމާތު:**

1. ދިވެހިރާއްޖޭގެ ޖުމްހޫރިއްޔާގެ ޤާނޫނުއަސާސީގެ 53 ވަނަ މާއްދާގެ (ށ) ގެ ދަށުން ޖިނާއީ ބޮޑެތި މައްސަލަތަކުގައި ތުހުމަތުކުރެވޭ ފަރާތްތަކުގެ ތެރެއިން މާލީ ތަނަވަސްކަމެއް ނެތް ފަރާތްތަކަށާއި، ޤާނޫނު ނަންބަރު 2019/18 (ކުޑަކުދިންގެ ޢަދުލުގެ ޤާނޫނު) ގެ 50 ވަނަ މާއްދާގެ (ބ) ގެ ދަށުން ކުށެއްގެ ތުހުމަތުގައި ހިފެހެއްޓޭ ނުވަތަ ހައްޔަރުކުރެވޭ ކުދިންގެ ތެރެއިން ޤާނޫނީ ވަކީލަކު ހަމަޖެއްސެން ނެތް ކުދިންނަށް ޤާނޫނީ އެހީތެރިކަން ފޯރުކޮށްދިނުން.
2. ލީގަލް އެއިޑްގެ ޚިދުމަތް ލިބިގަތުމަށް ޝަރުޠު ފުރިހަމަވާ ފަރާތްތަކަށް ތުހުމަތުކުރެވޭ މައްސަލައިގެ ތަޙްޤީޤީ މަރުހަލާއާއި، ޝަރުޢީ އެންމެހައި މަރުހަލާތަކުގައި ޤާނޫނީ އެހީތެރިކަން ފޯރުކޮށްދިނުން.
3. ލީގަލް އެއިޑްގެ މައްސަލައާ ގުޅިގެން ކުރަންޖެހޭ އެންމެހައި ދިރާސާތައް ކުރުމާއި، އެންމެހައި ލިޔެކިޔުންތައް ތައްޔާރުކުރުމާއި، ދާންޖެހޭ ތަންތަނަށް ދިޔުމާއި، މުވައްކިލާ ގަވާއިދުން ބައްދަލުކުރުމާއި، މުވައްކިލުގެ ޙައްޤުތައް ރައްކާތެރިކޮށްދިނުމާއި ދިފާޢުކޮށްދިނުމާއި، މައްސަލައާ ގުޅިގެން ކުރަންޖެހޭ މިނޫންވެސް އެންމެހައި ކަމެއް، އެކަމެއް ކުރުމަށް ކަނޑައަޅާފައިވާ ވަގުތަކަށް ކޮށް ނިންމުން.
4. ލީގަލް އެއިޑް މައްސަލަތަކުގެ މަސައްކަތް ހިމެނޭ މަރުޙަލާއާއި، ކުރަންޖެހޭ ކަންކަން ކުރަންޖެހޭ ތާރީޚާއި ވަގުތާއި، އެކަންކަމުގެ ޙާލަތު އެނގޭނެ ސްޓޭޓަސް ރިޕޯޓް ކޮންމެ މަހަކު ތައްޔާރުކޮށް ނިންމުމާއެކު އެޓަރނީ ޖެނެރަލްގެ އޮފީހަށް ހުށަހެޅުން.
5. ލީގަލް އެއިޑް މައްސަލަތަކުގައި މުވައްކިލުގެ މަސްލަޙަތު ޙިމާޔަތްކުރުމަށް ތެދުވެރިކަމާއި، އަމާނާތްތެރިކަމާއި، ފަރުވާތެރިކަމާއި، ޒިންމާދާރުކަމާއި، މުޙްތަރިފުކަމާއެކު މަސައްކަތް ކުރުމާއި، މައްސަލައާބެހޭ މަޢުލޫމާތުތައް އެއްވެސް ފަރާތަކަށް ހާމަނުކުރުމާއި، މައްސަލަތަކާއި އެ މައްސަލަތަކާ ގުޅިގެން ލިބޭ މަޢުލޫމާތުތަކުގެ ސިއްރު ހިފެހެއްޓުން.

**ޕޮއިންޓް ދިނުމަށް ހަމަޖެހިފައިވާ އުޞޫލު:**

މި މަސައްކަތަށް އެންމެ އެކަށީގެންވާ ފަރާތްތައް ކަނޑައަޅާނީ އިންޓަރގްރިޓީ، މަސައްކަތުގެ ޤާބިލުކަން އަދި މަސައްކަތުގެ ތަޖުރިބާއާއި، އިންޓަރވިއުއަށް ރިޢާޔަތްކުރުމަށްފަހުއެވެ.

އިންޓަރގްރިޓީ އަށް 10 (ދިހައެއް) ޕޮއިންޓް:

* އިންޓަރގްރިޓީއަށް ޕޮއިންޓް ދިނުމުގައި ބަލާނީ އެޕްލިކަންޓްގެ ކުށުގެ ރެކޯޑަށާއި، އެޕްލިކަންޓް ވަޒީފާ އަދާކޮށްފައިވާ ތަންތަނުގެ ރެކޯޑަށެވެ.

މަސައްކަތުގެ ތަޖުރިބާއަށް 20 (ވިހި) ޕޮއިންޓް:

* މަސައްކަތުގެ ތަޖުރިބާއަށް ޕޮއިންޓް ދިނުމުގައި ބަލާނީ ޖިނާއީ މައްސަލަތަކުގައި ދިވެހިރާއްޖޭގެ ކޯޓުތަކުގައި ތަމްޘީލުކޮށްފައިވާ ނުވަތަ ފަނޑިޔާރެއްގެ ޙައިޞިއްޔަތުން މައްސަލަ ބަލާފައިވާ މުއްދަތަށެވެ.
	+ 15 އަހަރަށްވުރެ ގިނަ ދުވަހަށް 20 ޕޮއިންޓް
	+ 10 އަހަރާއި 15 އަހަރާ ދެމެދުގެ މުއްދަތަށް 15 ޕޮއިންޓް
	+ 10 އަހަރަށްވުރެ މަދު ނަމަ 10 ޕޮއިންޓް

އިންޓަރވިއުއަށް 70 (ހަތްދިހަ) ޕޮއިންޓް:

* އިންޓަރވިއުގައި ދިވެހިރާއްޖޭގެ ޖިނާއީ ޢަދުލުގެ ނިޒާމާ ގުޅޭގޮތުންނާއި، ލީގަލް އެއިޑްގެ މަސައްކަތާ ގުޅޭގޮތުން ސުވާލުތަކެއް ކުރެވޭނެއެވެ.

**މަސައްކަތަށް އެންމެ ޤާބިލު ފަރާތެއް ހޮވުމުގައި އިސްކަންދޭނެ އިތުރު ކަންކަން:**

* ގިނަ ވަގުތު މަސައްކަތުގައި އުޅެވޭނެ އަދި އާންމު ގޮތެއްގައި ދިވެހިރާއްޖޭގެ އެކި ރަށްރަށަށް ދަތުރުފަތުރު ކުރެވޭނެ ފަރާތަކަށްވުން؛
* ދިވެހި އަދި އިނގިރޭސި ބަހުން މުޢާމަލާތްކުރަން ރަނގަޅަށް އެނގޭ ފަރާތަކަށްވުން.

**މަސައްކަތަށް ޝައުޤުވެރިވާ ފަރާތްތަކުން ހުށަހަޅަންވީގޮތާއި ސުންގަޑި:**

މި މަސައްކަތްކުރުމަށް އެދޭ، މަތީގައި ބަޔާންކޮށްފައިވާ ޝަރުޠުތައް ފުރިހަމަވާ ފަރާތްތަކުން 17 މާރިޗުު 2025 ވާ ހޯމަ ދުވަހުގެ 14:00 ގެ ނިޔަލަށް އަންނަނިވި ލިޔެކިޔުންތައް އެޓަރނީ ޖެނެރަލްގެ އޮފީހަށް ހުށަހެޅުއްވުން ނުވަތަ legal.aid@agoffice.gov.mv އަށް އީމެއިލް ކުރެއްވުން އެދެމެވެ.

1. ލީގަލް އެއިޑް ކޮންސަލްޓަންސީއަށް ޝައުޤުވެރިވާކަން ފާޅުކޮށް ހުށަހަޅާ ކަވަރ ލެޓަރ؛
2. ސީވީ (ވަނަވަރު)؛
3. ދިވެހިރާއްޖޭގައި ޤާނޫނީ ވަކީލެއްގެ ޙައިޞިއްޔަތުން މަސައްކަތްކުރުމުގެ ހުއްދައިގެ ކޮޕީ؛
4. ދިވެހިރާއްޖޭގެ ކޯޓުތަކުގައި ވަކާލާތު ކުރުމަށް ލިބިފައިވާ އެންމެހައި ހުއްދަތަކުގެ ކޮޕީ؛
5. ފުރިހަމަކޮށްފައިވާ ކުށުގެ ރެކޯޑް ފޯމް؛
6. ލިބިފައިވާ ހުރިހާ ތަޢުލީމީ ސެޓްފިކެޓްތަކުގެ ކޮޕީ (އެކްރެޑިޓް އަދި އެޓެސްޓްކުރެވިފައިވާ)؛
7. ވަޒީފާ އަދާކޮށްފައިވާ ތަންތަނުން މުވައްޒަފާ ގުޅޭގޮތުން ދޫކޮށްފައިވާ ލިޔުން ނުވަތަ ވަޒީފާ އަދާކޮށްފައިވާ ތަންތަނުން ދޫކޮށްފައިވާ ރެފަރެންސް ސިޓީ؛
8. ޖިނާއީ މައްސަލަތަކުގައި ޤާނޫނީ ވަކީލެއްގެ ޙައިޞިއްޔަތުން ތަމްޘީލުކޮށްފައިވާ ނުވަތަ ފަނޑިޔާރެއްގެ ޙައިޞިއްޔަތުން މައްސަލަ ބަލާފައިވާ މުއްދަތު އެނގޭގޮތަށް، ކަމާބެހޭ ކޯޓުތަކުން ދޫކޮށްފައިވާ ލިޔުންތައް؛
9. ދިވެހި ރައްޔިތެއްކަން އަންގައިދޭ ކާޑުގެ ކޮޕީ.

މިކަމާބެހޭ އިތުރު މަޢުލޫމާތު އޮޅުންފިލުވުމަށް މި އޮފީހުގެ ނަންބަރު 7911194 އަށް ގުޅުއްވުން ނުވަތަ legal.aid@agoffice.gov.mv އަށް އީމެއިލް ކުރެއްވުން އެދެމެވެ.

06 ރަމަޟާން 1446

06 މާރިޗު 2025

